钦定古今图书集成/明伦汇编/氏族典/第154卷 > 《廖用贤尚友录》 > 温纯
## 钦定古今图书集成/明伦汇编/氏族典/第154卷 > 《廖用贤尚友录》 > 温纯

按《明外史温纯传》：“纯字景文，三原人。嘉靖末进士。由
寿光知县征为户科给事中，屡迁兵科都给事中。俺
荅请贡市，高拱定议许之，纯以为非中国利，拱恶其
异议，出为湖广参政，引疾归。万历初，用荐起官河南。
十二年，以大理卿改兵部右侍郎，兼右副都御史，巡
抚浙江。入为户部左侍郎，进右副都御史，督仓场。母”
忧去。起南京吏部尚书，召拜工部尚书。父老乞养归。
终丧，召为左都御史。先是，御史顾龙祯巡按广东，与
布政司王泮语不合，起殴之，泮即弃官去。纯劾罢龙
祯。御史于永清按陕西，贪，惧纯举奏，倡同列救。龙祯，
又数构是非，与都给事中姚文蔚比而倾纯。纯不胜
愤，疏发永清交构状，语侵首辅沈一贯，疏留不下。纯
益愤，三疏论之，因力丐罢。帝雅重纯，谕留之。及妖书
事起，力为沈鲤、郭正域辨诬楚宗人戕杀抚臣，纯复
言无反状，一贯怨益深。三十二年大计京朝官，纯主
之。一贯所欲庇者，锺兆斗、钱梦皋等，皆在谪中。疏入
久之，忽降旨切责，尽留被察官，纯求去益力。梦皋、兆
斗既得留，则连章讦纯楚事，言纯曲庇叛人，且诬以
纳贿。南京给事中陈嘉训等极论二人朋比作奸，当
亟斥之，而听纯归。予纯致仕。纯清白奉公肃，百僚振
风纪，时称“名臣。”卒，赠少保。天启初，追谥《恭毅》。